## Pravilnik o načinu obavljanja veterinarsko-zdravstvenih pregleda gotove stočne hrane, aditiva i lijekova u prometu preko granice Republike Hrvatske

### NN 151/2004 (29.10.2004.), Pravilnik o načinu obavljanja veterinarsko-zdravstvenih pregleda gotove stočne hrane, aditiva i lijekova u prometu preko granice Republike Hrvatske

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

2626

Na
temelju članka 64. stavka 6. Zakona o veterinarstvu (»Na­rodne novine« br.
70/97, 105/01 i 172/03.) ministar poljoprivrede, šumarstva i vodnoga
gospodarstva donosi

## Pravilnik

### o naČinu obavljanja veterinarsko-

### -zdravstvenih pregleda gotove stoČne hrane, aditiva i lijekova u prometu preko granice Republike Hrvatske

Poglavlje
I.

TEMELJNE ODREDBE

Članak
1.

Ovim se
Pravilnikom uređuje način veterinarsko-zdravstvenog pregleda gotove stočne
hrane, sirovina životinjskog podrijetla koje služe za proizvodnju stočne hrane,
aditiva i veterinarskih lijekova u prometu preko granice Republike Hrvatske.

Članak
2.

1) U
smislu ovoga Pravilnika pojedini pojmovi imaju sljedeće značenje:

(a) *dokumentacijski pregled* – provjera
dokumenata koji prate proizvod ili bilo kojih drugih podataka navedenih na
proizvodu;

(b) *identifikacijski pregled* – pregled kojim
se utvrđuje usklađenost dokumenata s pošiljkom;

(c) *fizički pregled* – provjera samih
proizvoda, uključujući, po potrebi, uzimanje uzoraka i laboratorijsko
ispitivanje;

(d) *lijek* – tvar ili mješavina tvari koja
primijenjena u određenoj količini na određeni način, sprječava, liječi ili
prepoznaje bolest u životinja te u njih mijenja, popravlja ili obnavlja
fiziološke funkcije odnosno postiže druge medicinski opravdane ciljeve;

(e) *proizvod namijenjen hranidbi životinja* ili
*proizvod* – stočna hrana ili bilo koja tvar namijenjena hranidbi
životinja;

(f) *objekt* – bilo koji objekt koji proizvodi
ili isporučuje proizvod ili skladišti proizvod u prijelaznom razdoblju prije
prodaje ili koji prodaje proizvode;

(g) *osoba odgovorna za pošiljku* – svaka pravna
ili fizička osoba koja je pravno odgovorna za pošiljku;

(h) *stavljanje u promet* ili *promet* –
skladištenje bilo kojeg proizvoda namijenjenog prehrani životinja u svrhu
prodaje, uključujući ponudu za prodaju i samu prodaju i drugi oblik stav­ljanja
u promet;

 (i) *veterinarsko-zdravstveni pregled* –
svaki pregled odnosno administrativno postupanje u skladu s ovim Pravilnikom,
koji je namijenjen zaštiti zdravlja ljudi odnosno životinja;

2)
Definicije utvrđene zakonodavstvom Republike Hrvatske koje se odnose na
područje hranidbe životinja i veterinarskih lijekova primjenjuju se gdje je to
prikladno.

Poglavlje
II.

PROMET PREKO GRANICE REPUBLIKE HRVATSKE

Članak
3.

1)
Svaka pošiljka gotove stočne hrane, aditiva i lijekova koja ulazi na područje
Republike Hrvatske mora biti prethodno podvrgnuta veterinarskom-zdravstvenom
pregledu u skladu s ovim Pravilnikom.

2)
Pošiljke proizvoda mogu ulaziti na područje Republike Hrvatske samo preko
odobrenih graničnih veterinarskih prijelaza koje određuje ministar.

3)
Osobe odgovorne za pošiljke dužne su nakon prispijeća pošiljke na granični
veterinarski prijelaz, graničnom veterinarskom inspektoru, predati zahtjev za
veterinarsko-zdravstveni pregled na obrascu koji propisuje ministar na temelju
članka 65. stav­ka 5. Zakona o veterinarstvu.

Članak
4.

1)
Granični veterinarski inspektor obavlja na graničnom veterinarskom prijelazu iz
članka 3. stavka 2. ovog Pravilnika veterinarsko-zdravstveni pregled svake
pošiljke.

2)
Svaka pošiljka mora biti, bez obzira na dozvoljenu carinsku obradu ili
korištenje, podvrgnuta dokumentacijskom pregledu svake grupe proizvoda, kako bi
se ustanovilo da li se podaci na dokumentima slažu s podacima iz zahtjeva za
veterinarsko-zdrav­stveni pregled, sukladno stavku 3. prethodnog članka, a pri
uvozu, da iz podataka u dokumentima proizlazi da su ispunjeni propisani ili traženi
uvjeti uvoza.

3) Pregledom veterinarskih dokumenata svake grupe pro­izvoda
granični veterinarski inspektor mora utvrditi i potvrditi vrstu proizvoda,
njihovo podrijetlo i krajnje odredište kao i:

a) da su veterinarski dokumenti izvorni;

b) da je pošiljka podrijetlom iz države ili dijela države
iz koje nije zabranjen uvoz ili provoz preko područja Republike Hrvat­ske;

c) da je veterinarski dokument na samo jednom listu
papira i da je potpuno ispunjen;

d) da se datum izdavanja dokumenta slaže s datumom
slanja pošiljke;

e) da veterinarski dokument glasi na samo jednog
primatelja;

f) da je veterinarski dokument napisan na hrvatskom
jeziku (latiničnim pismom), jeziku države podrijetla, odnosno države krajnjeg
odredišta;

g) da je veterinarski dokument potpisao nadležni
veterinar odnosno predstavnik nadležnog tijela, da je na dokumentu čitko i
štampanim slovima ispisano njegovo ime i službeni naziv te da se službeni veterinarski
žig države bojom razlikuje od boje tiska veterinarskog dokumenta;

h) da se podaci iz predanog zahtjeva za
veterinarsko-zdravstveni pregled slažu s podacima iz veterinarskih dokumenata;

i) da podaci u svjedodžbama ili dokumentima
odgovaraju onima iz zahtjeva u skladu s člankom 3. stavkom 3. ovog Pravil­nika.

4) Osim u iznimnim slučajevima, granični veterinarski
inspektor obavlja i sljedeće preglede i kontrole:

a)
identifikacijski i fizički pregled pošiljke u slučaju uvoza;

b)
identifikacijski pregled pošiljke u slučaju provoza;

c)
dokumentacijski pregled pošiljke u slučaju izvoza.

Članak
5.

1) Kada
se veterinarsko-zdravstvenim pregledom utvrdi da proizvodi ne udovoljavaju
veterinarskim propisima ili dolaze iz država ili dijela država iz kojih nije
dozvoljen uvoz u Republiku Hrvatsku, granična veterinarska inspekcija
zabranjuje ulazak na područje Republike Hrvatske ili stavljanje na tržište i
vraća po­šiljku natrag te odmah obavještava državu izvoznicu i susjedne države
o odbijanju proizvoda, ukazujući na utvrđene nepravilnosti.

2) Bez obzira na stavak 1. ovog članka granična
veterinarska inspekcija može, pod uvjetima koje odredi Uprava, odobriti provođenje
jedne od sljedećih mjera:

– usklađivanje proizvoda s propisanim uvjetima unutar
odre­đenoga propisanog roka, ili

– dekontaminaciju gdje je prikladna, ili

– prerađivanje na bilo koji prikladan način, ili

– upotrebu u druge svrhe, ili

– uništavanje proizvoda.

Granična veterinarska inspekcija osigurava da mjere
propisane u stavku 2. ovog članka ne ugroze zdravlje ljudi i životinja ili
štetno utječu na okoliš.

3) Troškove nastale provođenjem mjera u skladu sa
stavkom 1. i 2. ovog članka snosi osoba odgovorna za pošiljku.

Članak 6.

Kada se problem koji bi mogao predstavljati ozbiljan
rizik za zdravlje ljudi ili životinja ili okoliš pojavi ili proširi na
teritoriju druge države, granična veterinarska inspekcija odmah, ovisno o težini
situacije poduzima sljedeće mjere:

– zaustavlja uvoz proizvoda iz cijele ili dijela države
u kojoj se problem pojavio, ili iz jednog ili više određenih proizvodnih
objekata i po potrebi iz bilo koje države tranzita i/ili

– ostale mjere u skladu s člankom 137. Zakona o
veterinarstvu.

Članak 7.

Sukladno članku 68. stavku 7. Zakona o veterinarstvu
mo­guće je obaviti inspekciju u objektima drugih država kako bi se provjerilo
da li su uvjeti proizvodnje i stavljanja u promet pro­izvoda u drugim državama
najmanje jednaki onima koje zahtijeva Republika Hrvatska.

Poglavlje III.

ZAVRŠNE ODREDBE

Članak
8.

Ovaj
Pravilnik stupa na snagu osmoga dana od objave u »Narodnim novinama«.

Klasa: 322-01/04-01/79
Urbroj: 525-01-04-1

Zagreb, 28. rujna 2004.

Ministar
**Petar Čobanković**, v. r.

if !supportEmptyParas endif

Pravilnik, NN 151/2004-2626